Krafðist þess að fá einkasölusamning
Hafberg Þórisson, garðyrkjubóndi í Lambhaga, segir að framkvæmdastjóri Fengs (áður Bananasölunnar) hafi haft í hótunum við sig vegna þess að hann hafi ekki verið til í að gera einkasölusamning við fyrirtækið. Hafberg segir hins vegar fráleitt að setja öll fyrirtæki sem dreifa grænmeti og ávöxtum undir sama hatt. Hann hafi t.d. átt mjög góð samskipti við Mötu og Ávaxtahúsið í gegnum árin og einnig hafi verið gott að eiga viðskipti við Ágæti áður en eigendaskipti urðu á fyrirtækinu. Hafberg sagði að framkvæmdastjóri Bananasölunnar (nú Fengs) hefði árið 1998 hótað að flytja inn salat sem Hafberg hefur framleitt ef hann vildi ekki gera einkasölusamning við fyrirtækið. Hann sagði að þetta hefði gerst með þeim hætti að hann hefði komið með 40 kassa af grænmeti sem starfsfólk Bananasölunnar hefði pantað. Þá hefði nýr eigandi Bananasölunnar, Pálmi Haraldsson, komið og sagt að hann vildi ekki kaupa vöruna þar sem hann væri ekki með samning um innlegg við fyrirtækið. Hafberg sagði að eftir nokkur orðaskipti hefði hann tekið vöruna til baka og selt hana öðrum. Hafberg sagðist hafa átt mikil og góð viðskipti í gegnum árin við Mötu, Ávaxtahúsið og Ágæti. Þessi fyrirtæki hefðu alltaf reynt að koma á móts við óskir hans, en hann hefði líka lagt sig fram um að veita þeim góða þjónustu. Hafberg sagði að eftir að Bananar hf., dótturfyrirtæki Fengs, eignaðist Ágæti fyrir milligöngu Búnaðarbankans hefði orðið breyting á afstöðu fyrirtækisins. "Aðeins 10 dögum eftir að Ágæti var komið inn á gólf hjá Banönum hf. fékk ég þau skilaboð frá fyrirtækinu að það vildi ekki kaupa mína vöru vegna þess að ég vildi ekki gera einkasölusamning við fyrirtækið. Þetta gekk í nokkra daga, en síðan hafa þeir keypt af mér vegna þess að þá vantar þær grænmetistegundir sem Lambhagi framleiðir." Hafberg sagði að einkasölusamningur þýddi að hann yrði skuldbundinn til að selja aðeins einu fyrirtæki. Það þýddi að hann yrði að sætta sig við það verð og greiðsluskilmála sem það ákvæði. Þessir samningar væru andstæðir lögum. Hann sagðist einfaldlega selja þeim sem vildi kaupa. Sínir bestu viðskiptavinir hefðu verið Mata, Ávaxtahúsið og gamla Ágæti. Ekki náðist í Pálma Haraldsson, framkvæmdastjóra Fengs, í gær.
Hafberg Þórisson, garðyrkjubóndi í Lambhaga, segir að framkvæmdastjóri Fengs hafi haft í hótunum við sig vegna þess að hann hafi ekki verið til í að gera einkasölusamning við fyrirtækið.
Hafberg sagði að framkvæmdastjóri Bananasölunnar (nú Fengs) hefði árið 1998 hótað að flytja inn salat sem Hafberg hefur framleitt ef hann vildi ekki gera einkasölusamning við fyrirtækið.
Hafberg sagði að einkasölusamningur þýddi að hann yrði skuldbundinn til að selja aðeins einu fyrirtæki.
Það þýddi að hann yrði að sætta sig við það verð og greiðsluskilmála sem það ákvæði.
Þessir samningar væru andstæðir lögum.